**ŠALIES MOKINIŲ ESĖ KONKURSAS „LŠS 100-METIS: AR VIS DAR AKTUALŪS VLADO PUTVINSKIO PRIESAKAI ŠAULIAMS?“**

VILKAVIŠKIO RAJONO SAVIVALDYBĖ

KYBARTŲ KRISTIJONO DONELAIČIO GIMNAZIJA

Kybartų Kristijono Donelaičio gimnazija

Kybartai, J. Basanavičiaus 72

Deivydas Stankevičius

II b klasė, 16 m.

2002-03-13

dutkus03@gmail.com

tel. Nr. 8 627 31622

Vilkaviškio sav.,

Kybartų seniūnija, Matlaukio k.

Konsultavusi lietuvių kalbos mokytoja

Nijolė Černauskienė

 2019 m.

Kybartai

**Gimti su Lietuva. Žengti su Lietuva. Palikti pėdsaką**

    Taisyklėms paklusti ryžtasi ne visi. ,,Nepaklusnieji" teisinasi, jog nenori ,,būti įvynioti į saldainio popierėlį", taisykles prilygina kaip tiesioginį išpuolį prieš jų asmens laisvę, orumą. Kitiems taisyklių ir vertybių laužymas prilygsta galios ir savivertės stiprinimui, tariamų ,,raumenų'' demonstravimui. Net nedrįstu abejoti, jog tokių narsuolių ego gal ir pakyla pusę padalos aukščiau, tačiau tuo pat metu IQ koeficientas nukrinta dešimteriopai – veiksmas lygus atoveiksmiui (fizikinių dėsnių pritaikymas visuomeniniame gyvenime yra nepaprastai smagus dalykėlis). Kita vertus, būtent senuosiuose ,,nedylančiuose" kodeksuose sėkmingai sutalpinti pamatiniai žmonijos dėsniai. Sakykim, krikščionių Dekalogas. Šis visuomenėje neblogai žinomas Dievo įsakymų rinkinys veikiausiai gerokai vyresnis už didžiąją dalį teisinių valstybių (jeigu ne už visas – bijau sau prieštarauti), tačiau aktualus iki šių dienų. Mūsų mažutėlė senutėlė Europa, savo istorijoje daugybę kartų mačiusi ir karų, ir marų, drąsiai kėlusi kojas į nepažįstamas egzotiškas teritorijas, peryrusi nesuskaičiuojamas jūrmyles svetimų sūrių vandenų bei galiausiai savo inovatyvumo dėka tapusi pasaulio ,,bamba'', taip pat rėmėsi šia dešimtimi įsakymų: nežudyk, nevok, gerbk savo tėvą ir motiną... O, jeigu bent keleto šių įsakymų nuoširdžiai laikytumėmės!...

    Kalbėdamas apie Europą bei priesakus negaliu į ,,paraštes'' nustumti ir Lietuvos – ,,gintarinės ašaros Dievo aky''. Nenoriu gilintis į Baudžiamąjį ar administacinius kodeksus – ieškau universalaus rinkinio, kurį lietuviai suvoktų ne kaip slegiančias prievoles ar atstumiančius dalykus, o kaip genetikoje užkoduotą veiksnį. Galbūt Šaulių Sąjungos priesakai galėtų tapti tikru lietuvišku Dekalogu?! Jeigu kvosite – esu pasirengęs argumentuoti.

    Mane, kaip asmenį, šiek tiek nusimanantį istorinėje erdvėje, stebina (nors kartu ir džiugina) faktas, kad LŠS ir pati Lietuvos valstybė gimė tame pačiame ,,lopšyje" ir tomis pačiomis sąlygomis – jas skiria vos vieneri metai (atitinkamai 1918 ir 1919 metai. Tada Lietuva iš tiesų priminė ašarą – jaunutė, klibanti, apsupta kaimynų, kurie tikrai nesiruošė padėti išspręsti tarptautinių konfliktų geruoju. Pasaulinės institucijos taip pat į Lietuvos suverenitetą žiūrėjo gana atlaidžiai. Vienintelis ginklas, kuriuo į kampą įsprausta respublika galėjo pasikliauti, buvo jos pačios žmonės. Daugelis atsiliepė į Tėvynės šauksmą ir griebėsi šaunamųjų ginklų, pasiryžę nepriklausomą žemę aplaistyti krauju. Būtent tokiomis sąlygomis susikūrė ir LŠS, kurios tikslas buvo prisidėti prie Lietuvos laisvės išsaugojimo, padėti eiliniams civiliams. Tik nemanykite, kad Šaulių parama apsiribojo viso labo ginkluotų pajėgų sutelkimu – tai būtų nesamonė. Šios organizacijos nariai teikė ir moralinę paramą, skatino patriotizmą.Vien ką reiškia tarpukariu jų iniciatyva atkreipti visuomenės dėmesį į lenkų užgrobtą Vilnių, juk surasti apie 600 tūkstančių rėmėjų to meto Lietuvoje yra tikras žygdarbis! Net Lietuvai praradus nepriklausomybę, organizacija buvo panaikinta tik laikinai, vėliau ji buvo atkurta emigracijoje ir toliau rūpinosi Tėvyne. Šiandien galime didžiuotis tiek atkurta II-ąja Lietuvos respublika, tiek šauniai išsilaikiusia Šaulių Sąjunga.

        Pasirinkdamas aptarti norimo punkto aktualumą, tikriausiai nebūsiu labai originalus. Taip, norėčiau išryškinti patį pirmąjį punktą:,,Gink Lietuvos nepriklausomybę ir lietuviškąją žemę". Žinoma, ir čia į pagalbą pasitelksiu istorinį kontekstą. Gyventi lietuviams Rytų ir Vidurio Europos sandūroje gera padėtis verstis prekyba ar atrasti tam tikrus bendradarbiavimo ryšius, tačiau kiek mažiau smagu susidurti su militaristinių tikslų turinčiomis jėgomis. Daug svetimų pėdų mindžiojo Lietuvos dirvą: nuo seniausių dienų žengė kryžiuočiai (tik galiu įsivaizduoti, kokį gilų ir bjaurų pėdsaką paliko jų riteriškos pėdos), vėliau atrandame švedų ir maskvėnų pėdsakų mozaiką, ilgam išdarkiusią Lietuvos kraštovaizdį. Po ATR žlugimo rusų kojos čia užsiliko kiek ilgiau. Tuo metu darbavosi ir jų rankos: stengtasi išrauti lietuvybę, tačiau visos pastangos nuėjo niekais. Tik pėdsakas liko. Trumpam pasidžiaugus pirmosios Nepriklausomybės laisve, priešiškos kojos sugrįžo, tik šįkart su neregėtu nuožmumu tarsi įkaitęs žarsteklis įsisiurbė į Lietuvos veidą, palikęs iki šiol sopantį randą.

Net ir šiandien patriotizmas niekur nedingęs, tik nesileiskime apdumiami pavienių vienakakčių. Ypač gerbiu tuos politikus ir asmenis, kurie skatina visuomeninę veiklą, nagrinėja nepatogias temas, kitaip tariant, merkia rankas į pamazgas, norėdami ištraukti aukso grynuolį.Tenka išgirsti, kad nemaža dalis jaunuolių yra pasiryžę stoti į kariuomenę savanorius, tai rodo, kad jaunimas nesiruošia Lietuvai rodyti raudonos šviesoforo spalvos. Gausybę smalsuolių subūrė pernai vykęs 100-mečio minėjimas. Niekada nenuvilia tautiniai šventiniai minėjimai, kariuomenės paradai. Neiškęsiu nepasakęs, jog net Kalėdinės eglutės Lietuvoje įspūdingiausios (panašu, kad turime ne vien skanius šaltibarščius). Iš šalies gali pasirodyti, kad visuomenė patriotizmo atžvilgiu apmirusi, tačiau aš esu visiškai visiškai įsitikinęs (ir norėčiau neklysti), kad šis sąstingis yra daug mažiau problematiškas nei manome. Turime daugybę žmonių – senolių, jaunuolių, kareivių, taikdarių ir kitų žmonių, begėdiškai nepaminėtų, kuriems trispalvė reiškia daugiau nei medžiagos gabalą.Tereikia supurtymo – ir vėl visi susivienytume.

Jau seniai priešų pėdos čia nelikę. Dabar savo žemėje stovime mes, lietuviai. Nelengva užduotis – palikti pėdsaką – patikėta mums. Ar jis bus gilus, o ne lengvai smėlio užpustomas, priklauso nuo to, kaip įnirtingai stengsimės ir norėsime. Neskatinu kiekvieno doro piliečio griebtis ginklo (net ir šauliai kulka visko nesprendė).Tiesiog tereikia sugretinti du dalykus (Lietuvą ir ateitį) pozityviai. Stengtis prisiminti, už ką kovojome ir kovojame. Nusimesti batus ir pasivaikščioti gintarine Baltijos jūros pakrante. Palikti savotišką įspaudą.